Myndin verður sýnd í Laugarásbíói , Smárabíói , Háskólabíói , Borgarbíói Akureyri , Sam-Keflavík , Bíóhöllinni Akranesi , Ísafjarðarbíói , Selfossbíói og Króksbíói . Kíktu á stiklu úr myndinni hér fyrir neðan : Myndin segir frá því þegar Katniss Everdeen ( Jennifer Lawrence ) sér sig nauðuga til að sameina hverfin í Panem og efna til byltingar gegn spilltu ógnarstjórninni í Höfuðborginni ( „ The Capitol “ ) . Um leið og stríðið sem mun ákveða örlög Panem stigmagnast þar til að Höfuðborgin leggur öll hverfin í rúst , verður Katniss að ákveða hverjum hún getur treyst og hvað hún skuli gera , á meðan allt sem henni er kært hangir á bláþræði . Áhugaverðir punktar : – Tökur á Mockingjay hófust í september 2013 og stóðu yfir allt fram í júní 2014 , en mörg atriði í seinni hlutanum sem frumsýndur verður að ári voru tekin upp í Evrópu , nánar tiltekið í Berlín og í París . – Philip Seymour Hoffman , sem leikur Plutarch Heavensbee , lést þann 2. febrúar í ár og hafði þá lokið við að leika í fyrri hluta Mockingjay . Hins vegar átti eftir að taka upp nokkur atriði með honum fyrir seinni hlutann og var ákveðið að nota tæknibrellur til að ljúka þeim . – Á íslensku nefnist þessi síðasti hluti þríleiksins Hermiskaði , en bókin kom út hjá Forlaginu í þýðingu Magneu J. Matthíasdóttur og hefur fengið afar góða dóma . Þykir mörgum að Hermiskaði sé besta bókin af þeim þremur og sú sem er mest spennandi enda ráðast hér örlög allra meginpersóna sögunnar og margt kemur hressilega á óvart .